วิกฤต! SVB ลือเตรียมขายกิจการ หลังล้มเหลวเพิ่มทุน
สื่อสำนักข่าว CNBC ตีข่าว Silicon Valley Bank (SVB) เตรียมขายกิจการ หลังแผนขายหุ้นเพิ่มทุนล่มเหลว พร้อมเผยธนาคารขนาดใหญ่หลายแห่งมีความสนใจที่จะเข้าซื้อกิจการ
สื่อสำนักข่าว CNBC ตีข่าว Silicon Valley Bank (SVB) เตรียมขายกิจการ หลังแผนขายหุ้นเพิ่มทุนล่มเหลว พร้อมเผยธนาคารขนาดใหญ่หลายแห่งมีความสนใจที่จะเข้าซื้อกิจการ
11 มี.ค. 2566

ผู้สื่อข่าวรายงานว่า สำนักข่าว CNBC รายงานโดยอ้างอิงแหล่งข่าวระบุว่า SVB Financial Group ซึ่งเป็นบริษัทแม่ของ Silicon Valley Bank (SVB) ธนาคารปล่อยกู้แก่ธุรกิจสตาร์ทอัพในกลุ่มเทคโนโลยี กำลังอยู่ในระหว่างการเจรจาเพื่อขายกิจการ หลังจากประสบความล้มเหลวในการขายหุ้นเพื่อเพิ่มทุนธนาคาร
แหล่งข่าวระบุว่า ธนาคารขนาดใหญ่หลายแห่งมีความสนใจที่จะเข้าซื้อกิจการ SVB
ทั้งนี้ SVB ประกาศแผนขายหุ้นแก่นักลงทุนวงเงิน 2.25 พันล้านดอลลาร์ในการระดมทุนเพื่อเสริมสภาพคล่อง หลังจากประสบภาวะขาดทุนถึง 1.8 พันล้านดอลลาร์จากการขายพันธบัตรรัฐบาลสหรัฐที่ถือครองอยู่ ซึ่งมีมูลค่าในพอร์ทลดลงอย่างมาก จากการที่ธนาคารกลางสหรัฐ (เฟด) ประกาศเดินหน้าปรับขึ้นอัตราดอกเบี้ยเพื่อสกัดเงินเฟ้อ
นอกจากนี้ SVB ยังประสบปัญหากระแสเงินสดหมุนเวียนจากการที่ธุรกิจสตาร์ทอัพพากันถอนเงินฝากจากธนาคาร
ขณะที่ SVB มีมูลค่าตลาดสูงถึง 1.68 หมื่นล้านดอลลาร์เมื่อสัปดาห์ที่แล้ว แต่ ณ ปิดตลาดวานนี้ SVB มีมูลค่าตลาดเหลืออยู่เพียง 6.3 พันล้านดอลลาร์เท่านั้น และมีการคาดการณ์กันว่ามูลค่าตลาดดังกล่าวจะลดลงอีก หลังจากปิดตลาดวันนี้
สำหรับส่วนของราคาหุ้น SVB ร่วงลง 45.61% สู่ระดับ 57.68 ดอลลาร์ก่อนเปิดตลาดวันนี้ หลังจากปิดตลาดวานนี้ทรุดตัวลง 60.41% สู่ระดับ 106.04 ดอลลาร์